**Ūdeņiem draudzīga saimniekošana – apgūstama tiešsaistē**

**No šodienas, 4.februāra, lauksaimniekiem, mežsaimniekiem un akvakultūras speciālistiem tiešsaistē pieejams tālākizglītības kurss “Virszemes ūdens resursi un to ilgtspējīga apsaimniekošana”, kas tapis projekta *LIFE GoodWater IP* ietvaros.**

Pašlaik kursā pieejamas trīs apakšprogrammas – lauksaimniecība, mežsaimniecība un akvakultūra. Plānots, ka ceturtā apakšprogramma – notekūdeņu apsaimniekošana – būs pieejama šī gada pavasarī.

Minētās mācību programmas pieejamas[**www.llkc.lv**](http://www.llkc.lv) **sadaļā** [**Tālmācība.**](https://talmaciba.llkc.lv/course/index.php?categoryid=20)

Tālākizglītības kursu izstrādājuši Latvijas Lauku konsultāciju un izglītības centra (LLKC) speciālisti sadarbībā ar projekta ekspertiem no Latvijas Biozinātņu un tehnoloģiju universitātes (LBTU), Valsts zinātniskā institūta "BIOR", Latvijas Valsts mežzinātnes institūta "Silava", Latvijas Vides, ģeoloģijas un meteoroloģijas centra (LVĢMC), biedrības "Baltijas Krasti", biedrības "Baltijas Vides Forums", nodibinājuma "Latvijas Dabas fonds" un citām organizācijām.

**Jānis Šīre, projekta *LIFE GoodWater IP* vadītājs, LVĢMC**: “Šāda kursa izveide ir būtisks solis Latvijas ūdeņu kvalitātes uzlabošanā. Apvienojot teorētiskās zināšanas ar praktiskajiem ieteikumiem, kurss sniedz lauksaimniecības, mežsaimniecības, akvakultūras un notekūdeņu apsaimniekošanas nozaru speciālistiem nepieciešamās kompetences, lai izprastu un efektīvi iesaistītos ūdens piesārņojuma problēmu risināšanā.”

**Kaspars Žūriņš, LLKC Starptautiskās sadarbības un saimniecisko resursu direktors:** “Lauksaimniecības produkcijas ražošanā ūdens ir viens no nozīmīgākajiem resursiem. Projekta *LIFE GoodWater IP* ietvarā LLKC speciālisti ir izstrādājuši tālmācības programmu par virszemes ūdens resursu apsaimniekošanu. Ceram, ka šis materiāls būs palīgs tiem lauksaimniekiem, kuri interesējas un meklē jaunas zināšanas par virszemes ūdens resursu pārvaldību un apsaimniekošanu.”

Katrā no kursa moduļiem apgūstamaszināšanas par virszemes ūdeņu resursiem un saimniekošanas praksēm, kas ļauj samazināt uz tiem radīto slodzi. Mācības vairo arī izpratni par Eiropas Savienības Zaļā kursa mērķiem, nosacījumiem un nepieciešamību, kā arī dažādiem atbalsta pasākumiem ūdeņiem draudzīgākai saimniekošanai. Katrā modulī pieejamas dažādu nozaru ekspertu veidotas lekcijas, kuras apgūt var sev ērtā un izdevīgā laikā un formātā  – video vai lekcijas prezentācijas failā. Katras lekcijas noslēgumā interesenti aicināti izpildīt pašpārbaudes testu. Sekmīgi to nokārtojot, ir iespēja saņemt apliecinājumu par mācību moduļa apguvi. Apliecinājumu par lauksaimniecības apakšprogrammas apguvi var iesniegt Lauku atbalsta dienestā. Papildu kursam “Virszemes ūdens resursi un to ilgtspējīga apsaimniekošana”, platformā pieejamiarī citi kursi,piemēram, bioloģiskajā lauksaimniecībā, augu aizsardzībā, biškopībā.

Zināšanas pareizu ūdeņu apsaimniekošanu ir ļoti būtiskas, jo Latvijas virszemes ūdeņi ir sliktākā stāvoklī nekā vidēji Eiropā. Labu ūdeņu ekoloģisko kvalitāti sasniedz vien ⅓ daļa Latvijas upju un ezeru ([2024, LVĢMC, Pārskats par virszemes un pazemes ūdeņu stāvokli 2023.gadā](https://videscentrs.lvgmc.lv/files/Udens/udens_kvalitate/Parskats_par_virszemes_un_pazemes_udenu_stavokli_2023._gada.pdf)). Šo statistiku veido dažādu ietekmju kopums: notece no lauksaimniecības un meža zemēm, augu barības vielu (slāpekļa un fosfora savienojumu) ieplūde no notekūdeņiem, kā arī dažādi upju pārveidojumi, kas apgrūtina vai pārtrauc to plūdumu.

*Uzziņa*. *LIFE GoodWater IP mērķis ir ilgtermiņā uzlabot ūdens ekoloģisko kvalitāti riska ūdensobjektos, īstenojot dažādus inovatīvus apsaimniekošanas un pārvaldības pasākumus. Projekta aktivitātes tiek ieviestas sešās Latvijas upēs – Aģē, Mergupē, Aucē, Slocenē, Zaņā un Ēdā, kā arī trīs ezeros – Saukas ezerā, Lubānā un Papes ezerā. Līdztekus projektā liela uzmanība tiek pievērsta arī sabiedrības izglītošanai, informēšanai un zināšanu paaugstināšanai par virszemes ūdens resursiem. Plašāka informācija par aktuālo projekta* [*mājaslapā*](https://goodwater.lv/)*.*

Informāciju sagatavoja:
Ieva Vītola  LIFE GoodWater IP Komunikācijas vadītāja
Pasaules dabas fonds
ivitola@pdf.lv
+371 2635 6473

Integrētais projekts “Latvijas upju baseinu apsaimniekošanas plānu ieviešana laba virszemes ūdens stāvokļa sasniegšanai” (LIFE GOODWATER IP, LIFE18 IPE/LV/000014) ir saņēmis finansējumu no Eiropas Savienības LIFE programmas un Valsts digitālās attīstības aģentūras. www.goodwater.lv

Šī informācija atspoguļo tikai LIFE GOODWATER IP projekta partneru viedokli un Eiropas Klimata, infrastruktūras un vides izpildaģentūra (CINEA) neatbild par to kā tiek izmantota šeit paustā informācija.